取榆火赋（以方春改火用榆钻燧为韵）
王起 (Tang)
国家布和令。稽旧章。候葭灰之所应。取榆火之有常。钻之弥坚。初若切磋之响。动而愈出。俄生炜煜之光。火则循利。人惟向方。岂徒宣明于四海。固将贻范于百王。时也迟迟日升。习习风至。太蔟中律。勾芒整辔。择木之宜。顺天之利。历历初种。常散荚而如钱。煌煌是求。必钻木而成燧。曲直有伦。寻尺为珍。启炎上之气。当发生之辰。佐暄妍于献岁。助煦妪于阳春。比皇明之烛幽。既自迩而及远。叶时令而委照。爰舍旧而谋新。始青林兮见采。终洪炉兮有待。郁攸之气方腾。枯槁之容不改。其执热也。殊金燧之感。其攻坚也。非水石之钻。佩之或杂于刀砺。用之以代其槐檀。运手而绿烟乍起。属目而朱燄可观。馀烬收之而有耀。死灰然之而孰难。束缊是繁。抱焦众夥。何镕铸而不赖。何燔炙而不可。红星忽迸。不异乎种天之星。朱火既飞。讵同夫敲石之火。则知调其玉烛。取彼白榆。诚国之美利。亦君之远图。始韬光而无朕。卒既燥而有孚。所以微成于著。有生于无。岂徒严凝之乡。树于北塞。晼晚之景。失于东隅。宜乎大化不爽。馀光必共。莫不爱一人之火化。为百姓之日用。